MT Il-Ġurnal Uffiċjali tal-Unjoni Ewropea C 452/44

RAPPORT

dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2013, flimkien mar-risposti tal-Impriża Konġunta

(2014/C 452/06)

WERREJ

Paragrafu Paġna Introduzzjoni 1 – 3 45 Informazzjoni li tappoġġa d-dikjarazzjoni ta' assigurazzjoni 4 45 Dikjarazzjoni ta' assigurazzjoni 5 – 15 45 Opinjoni dwar l-affidabbiltà tal-kontijiet 10 46 Opinjoni dwar il-legalità u r-regolarità tat-tranżazzjonijiet li fuqhom huma bbażati l-kontijiet 11 46 Osservazzjonijiet 12 – 14 46 Kummenti dwar il-ġestjoni baġitarja u finanzjarja 16 – 17 47 Preżentazzjoni tal-kontijiet 16 47 Implimentazzjoni tal-baġit 17 47 Kummenti dwar il-kontrolli ewlenin tas-sistemi ta' superviżjoni u kontroll tal-impriża konġunta 18 – 22 47 Akkwist operazzjonali u għotjiet 19 – 20 48 Kontroll u monitoraġġ kumplessiv ta' kuntratti operazzjonali ta' akkwist u għotjiet 21 – 22 49 Kwistjonijiet oħra 23 – 32 49 Pagament tard tal-kontribuzzjonijiet ta’ sħubija 23 49 Qafas legali 24 49 Drittijiet tal-proprjetà intellettwali u politika industrijali 25 – 27 49 Kunflitti ta' interess 28 50 Rapport annwali tal-attività 29 – 30 50 Segwitu għall-osservazzjonijiet preċedenti 31 – 32 50 Ftehim mal-Istat Ospitanti 31 50 Regoli li jimplimentaw ir-Regolamenti tal-Persunal 32 50

INTRODUZZJONI

1. L-Impriża Konġunta Ewropea għall-ITER (1) u l-Iżvilupp tal-Enerġija mill-Fużjoni (F4E) ġiet stabbilita f'Marzu 2007 (2) għal perjodu ta' 35 sena. Filwaqt li l-faċilitajiet prinċipali tal-fużjoni għandhom jiġu żviluppati f'Cadarache fi Franza, l-Impriża Konġunta tinsab f'Barċellona.

2. Il-kompiti tal-Impriża Konġunta huma (3): (a) li tipprovdi l-kontribuzzjoni tal-Euratom lill-Organizzazzjoni Internazzjonali għall-Enerġija mill-Fużjoni ITER (4); (b) li tipprovdi l-kontribuzzjoni tal-Euratom lil attivitajiet ta' “Approċċ Usa” (riċerka konġunta komplementari dwar il-fużjoni) mal-Ġappun għall-iżvilupp rapidu tal-enerġija mill-fużjoni; (c) li tħejji u tikkoordina programm ta’ attivitajiet bi tħejjija għall-kostruzzjoni ta’ reattur dimostrattiv tal-fużjoni u ta’ faċilitajiet relatati, inkluża l-Faċilità Internazzjonali ta' Irradjazzjoni ta' Materjali ta' Fużjoni.

3. Il-membri tal-Impriża Konġunta huma l-Euratom, irrappreżentata mill-Kummissjoni Ewropea, l-Istati Membri tal-Euratom u pajjiżi oħra li kkonkludew ftehimiet ta’ kooperazzjoni mal-Euratom fil-qasam tal-fużjoni nukleari kkontrollata u li esprimew ix-xewqa tagħhom li jsiru membri (fil-31 ta’ Diċembru 2013: l-Isvizzera).

INFORMAZZJONI LI TAPPOĠĠA D-DIKJARAZZJONI TA' ASSIGURAZZJONI

4. L-approċċ tal-awditjar meħud mill-Qorti jinkludi proċeduri analitiċi tal-awditjar, ittestjar tat-tranżazzjonijiet fil-livell tal-Impriża Konġunta u valutazzjoni tal-kontrolli ewlenin tas-sistemi ta' superviżjoni u kontroll. Dan huwa ssupplimentat b’evidenza pprovduta mix-xogħol ta’ awdituri oħrajn (fejn rilevanti) u analiżi tar-rappreżentazzjonijiet tal-maniġment.

DIKJARAZZJONI TA' ASSIGURAZZJONI 5. Skont id-dispożizzjonijiet tal-Artikolu 287 tat-Trattat dwar il-Funzjonament tal-Unjoni Ewropea (TFUE), il-Qorti awditjat: (a) il-kontijiet annwali tal-Impriża Konġunta għall-ITER u l-Iżvilupp tal-Enerġija mill-Fużjoni, li jinkludu r-rapporti finanzjarji (5) u r-rapporti dwar l-implimentazzjoni tal-baġit (6) għas-sena finanzjarja li ntemmet fil-31 ta' Diċembru 2013, u (b) il-legalità u r-regolarità tat-tranżazzjonijiet li fuqhom huma bbażati dawk il-kontijiet. Ir-responsabbiltà tal-maniġment 6. Skont l-Artikoli 39 u 50 tar-Regolament ta' Delega tal-Kummissjoni (UE) Nru 1271/2013 (7), il-maniġment huwa responsabbli mit-tħejjija u l-preżentazzjoni ġusta tal-kontijiet annwali tal-Impriża Konġunta u mil-legalità u r-regolarità tat-tranżazzjonijiet ta’ bażi. (a) Ir-responsabbiltajiet tal-maniġment fir-rigward tal-kontijiet annwali tal-Impriża Konġunta jinkludu t-tfassil, l-implimentazzjoni u ż-żamma ta’ sistema ta’ kontroll intern rilevanti għat-tħejjija u l-preżentazzjoni ġusta ta’ rapporti finanzjarji li jkunu ħielsa minn kwalunkwe dikjarazzjoni skorretta materjali, sew jekk minħabba frodi u sew jekk minħabba xi żball, l-għażla u l-applikazzjoni ta’ politiki kontabilistiċi xierqa fuq il-bażi tar-regoli kontabilistiċi adottati mill-uffiċjal tal-kontabbiltà tal-Kummissjoni (8), u t-tħejjija ta’ stimi kontabilistiċi li jkunu raġonevoli fiċ-ċirkustanzi. Id-Direttur japprova l-kontijiet annwali tal-Impriża Konġunta wara li l-uffiċjal tal-kontabbiltà tagħha jkun ħejjiehom fuq il-bażi tal-informazzjoni kollha disponibbli u jkun stabbilixxa nota biex takkumpanja l-kontijiet li fiha huwa jiddikjara, fost l-oħrajn, li għandu aċċertament raġonevoli li dawn jippreżentaw stampa vera u ġusta tal-pożizzjoni finanzjarja tal-Impriża Konġunta fl-aspetti materjali kollha. (b) Ir-responsabbiltajiet tal-maniġment fir-rigward tal-legalità u r-regolarità tat-tranżazzjonijiet ta’ bażi u l-konformità mal-prinċipju ta’ ġestjoni finanzjarja tajba jikkonsistu fit-tfassil, l-implimentazzjoni u ż-żamma ta’ sistema ta’ kontroll intern effettiva u effiċjenti li tinkludi superviżjoni adegwata u miżuri xierqa għall-prevenzjoni ta’ irregolaritajiet u frodi u, jekk meħtieġ, proċedimenti legali għall-irkupru ta’ fondi mħallsa jew użati ħażin. Ir-responsabbiltà tal-awditur 7. Ir-responsabbiltà tal-Qorti hija li, fuq il-bażi tal-awditu tagħha, tipprovdi lill-Parlament Ewropew u lill-Kunsill (9) b’dikjarazzjoni ta' assigurazzjoni dwar l-affidabbiltà tal-kontijiet annwali u dwar il-legalità u r-regolarità tat-tranżazzjonijiet ta’ bażi. Il-Qorti tmexxi l-awditu tagħha skont l-Istandards Internazzjonali tal-Awditjar u l-Kodiċijiet tal-Etika tal-IFAC u l-Istandards Internazzjonali tal-Istituzzjonijiet Supremi tal-Awditjar tal-INTOSAI. Dawn l-istandards jeżiġu li l-Qorti tippjana u twettaq l-awditu biex tikseb aċċertament raġonevoli dwar jekk il-kontijiet annwali tal-Impriża Konġunta jkunux ħielsa minn kwalunkwe dikjarazzjoni skorretta materjali u dwar jekk it-tranżazzjonijiet ta’ bażi jkunux legali u regolari. 8. L-awditu jinvolvi t-twettiq ta' proċeduri biex tinkiseb evidenza għall-awditjar dwar l-ammonti u d-divulgazzjonijiet fil-kontijiet u dwar il-legalità u r-regolarità tat-tranżazzjonijiet ta’ bażi. Il-proċeduri magħżula jiddependu fuq il-ġudizzju tal-awditur, li huwa bbażat fuq valutazzjoni tar-riskji ta’ dikjarazzjoni skorretta materjali tal-kontijiet u ta’ nuqqas ta’ konformità materjali mit-tranżazzjonijiet ta’ bażi mar-rekwiżiti fil-qafas legali tal-Unjoni Ewropea, sew jekk minħabba frodi u sew jekk minħabba xi żball. Meta jivvaluta dawn ir-riskji, l-awditur iqis kwalunkwe kontroll intern rilevanti għat-tħejjija u l-preżentazzjoni ġusta tal-kontijiet, kif ukoll is-sistemi ta’ superviżjoni u kontroll li jiġu implimentati biex jiġu żgurati l-legalità u r-regolarità tat-tranżazzjonijiet ta’ bażi, u jfassal proċeduri tal-awditjar li jkunu xierqa skont iċ-ċirkustanzi. L-awditu jinvolvi wkoll l-evalwazzjoni tal-adegwatezza tal-politiki kontabilistiċi, ir-raġonevolezza tal-istimi kontabilistiċi u l-preżentazzjoni kumplessiva tal-kontijiet. 9. Il-Qorti tqis li l-evidenza għall-awditjar miksuba hija suffiċjenti u xierqa biex tipprovdi bażi għall-opinjonijiet imniżżla hawn taħt. Opinjoni dwar l-affidabbiltà tal-kontijiet 10. Fl-opinjoni tal-Qorti, il-kontijiet annwali tal-Impriża Konġunta jippreżentaw b’mod ġust, fl-aspetti materjali kollha, il-pożizzjoni finanzjarja tagħha fil-31 ta’ Diċembru 2013 u r-riżultati tal-operazzjonijiet tagħha u l-flussi tal-flus tagħha għas-sena li ntemmet dakinhar, skont id-dispożizzjonijiet tar-regoli finanzjarji tagħha u r-regoli kontabilistiċi adottati mill-uffiċjal tal-kontabbiltà tal-Kummissjoni. Opinjoni dwar il-legalità u r-regolarità tat-tranżazzjonijiet li fuqhom huma bbażati l-kontijiet 11. Fl-opinjoni tal-Qorti, it-tranżazzjonijiet li fuqhom huma bbażati l-kontijiet annwali tal-Impriża Konġunta għas-sena li ntemmet fil-31 ta’ Diċembru 2013 huma legali u regolari fl-aspetti materjali kollha. Osservazzjonijiet 12. Mingħajr ma tixħet dubju fuq l-opinjonijiet espressi fil-paragrafi 10 u 11, il-Qorti tiġbed l-attenzjoni għal dan li ġej. Il-konklużjonijiet tal-Kunsill adottati fis-7 ta' Lulju 2010 (10) approvaw EUR 6,6 biljun (fil-valuri tal-2008) għall-kontribuzzjoni mill-Impriża Konġunta għall-fażi ta' kostruzzjoni tal-proġett tal-ITER. Din iċ-ċifra, li rdoppjat l-ispejjeż inizjali bbaġitjati għal din il-fażi tal-proġett, ma kinitx tinkludi ammont ta' EUR 663 miljun propost mill-Kummissjoni Ewropea fl-2010 biex ikopri kontinġenzi potenzjali (11). 13. L-ammont tal-kontribuzzjoni mill-Impriża Konġunta għall-fażi ta' kostruzzjoni tal-proġett tal-ITER huwa espost għal riskji sinifikanti ta' żieda, prinċipalment li tirriżulta minn bidliet fl-ambitu tar-riżultati tanġibbli tal-proġett u minħabba l-iskeda attwali li mhijiex meqjusa realistika (12). F'Novembru 2013, l-Impriża Konġunta stmat li d-defiċit (“kontinġenza negattiva”) sal-finalizzazzjoni tal-fażi ta' kostruzzjoni tal-proġett kien ta' EUR 290 miljun (13). Id-dewmien għall-fażi ta' kostruzzjoni tal-proġett kien stmat għal mill-inqas 30 xahar mill-Impriża Konġunta fiż-żmien tal-awditu (April 2014). 14. B'rabta ma' dawn ir-riskji, l-Impriża Konġunta għadha ma implimentatx sistema fil-livell kuntrattwali biex timmonitorja regolarment id-devjazzjonijiet tal-ispejjeż u għadha ma aġġornatx il-valorizzar tal-kontribuzzjoni mill-Impriiża Konġunta għall-proġett tal-ITER lil hinn mill-finalizzazzjoni tal-fażi ta' kostruzzjoni (14).

15. Il-kummenti li ġejjin ma jixħtux dubju fuq l-opinjonijiet tal-Qorti.

KUMMENTI DWAR IL-ĠESTJONI BAĠITARJA U FINANZJARJA

Preżentazzjoni tal-kontijiet

16. Fin-noti għar-rapporti finanzjarji, it-tabella u l-informazzjoni inklużi taħt l-Intestatura 4.3.1.1. “ITER Procurement Arrangement (ITER IO)” (Arranġament għall-Akkwist tal-ITER (Organizzazzjoni Internazzjonali ITER)) jirriflettu l-Arranġamenti għall-Akkwist iffirmati (il-Kolonna 3) u l-Arranġamenti għall-Akkwist ikkreditati sa issa (il-Kolonna 4). Madankollu, it-tabella ma turix il-grad ta' avvanz tax-xogħlijiet li qed isiru u tikkonsisti biss fi stima limitata tal-avvanz tax-xogħlijiet li qed isir. Din l-informazzjoni hija essenzjali biex jiġi rifless l-istatus tal-attivitajiet mwettqa sa issa mill-Impriża Konġunta rigward l-arranġamenti għall-akkwist iffirmati mal-Organizzazzjoni Internazzjonali ITER.

Implimentazzjoni tal-baġit

17. Il-baġit finali 2013 disponibbli għall-implimentazzjoni kien jinkludi approprjazzjonijiet ta’ impenn ta’ EUR 1 297 miljun u approprjazzjonijiet ta’ pagament ta’ EUR 432,4 miljun. Ir-rati ta’ utilizzazzjoni għall-approprjazzjonijiet ta’ impenn u ta’ pagament kienu ta' 100 % u 89,8 % rispettivament. Madankollu, ir-rata ta' implimentazzjoni għall-approprjazzjonijiet ta' pagament fir-rigward tal-baġit inizjali 2013 kienet ta' 57,8 % (15). Fir-rigward tal-approprjazzjonijiet ta' impenn, mill-EUR 1 254 miljun disponibbli għall-attivitajiet operazzjonali, 61,7 % ġew implimentati permezz ta’ impenji individwali diretti filwaqt li t-38,3 % li kien fadal ġew implimentati permezz ta’ impenji globali.

KUMMENTI DWAR IL-KONTROLLI EWLENIN TAS-SISTEMI TA' SUPERVIŻJONI U KONTROLL TAL-IMPRIŻA KONĠUNTA

18. Il-Qorti tal-Awdituri diġà rrappurtat qabel li s-sistemi ta' kontroll intern tal-Impriża Konġunta kienu għadhom ma ġewx stabbiliti bis-sħiħ. Għalkemm inkiseb progress sinifikanti matul l-2013, għadd ta' azzjonijiet għadhom iridu jiġu implimentati: — b'riżultat ta-eżerċizzju mwettaq fl-2013 għall-aġġornament tal-istima tal-ispejjeż tal-kontribuzzjoni mill-UE għall-fażi ta' kostruzzjoni tal-proġett, issa jinsab fis-seħħ il-proċess għall-ġestjoni tal-istima tal-ispejjeż fil-livell tas-sistema. Madankollu, il-proċess għall-ġestjoni tal-istima tal-ispejjeż fil-livell kuntrattwali jeħtieġ xogħol ta' żvilupp ulteruri (16); — ir-riżultati tal-awditu li jirriżultaw mill-implimentazzjoni tal-istrateġija kumplessiva ta' kontroll u monitoraġġ tal-F4E għal għotjiet u għal kuntratti operazzjonal (17) ma kinux disponibbli fiż-żmien tal-awditu; — ħlief għall-pjan ta' azzjoni b'rispons għall-awditu intern dwar il-ġestjoni tal-kuntratti tal-esperti, il-pjanijiet ta' azzjoni l-oħra adottati mill-Impriża Konġunta b'rispons għall-awditi interni (18) ma kinux ġew implimentati bis-sħiħ fiż-żmien tal-awditu. L-analiżi mis-Servizz tal-Awditjar Intern tal-Kummissjoni Ewropea tal-proċedura ta' djalogu kompetittiv għall-akkwist tal-lott tal-offerti 03 (il-Binjiet Tokamak) ikkonkludiet li kien sar progress lejn l-applikazzjoni tal-prinċipji bażiċi tal-akkwist pubbliku iżda ġibdet l-attenzjoni għall fatt li l-lott tal-offerti tal-kuntratt awditjat kien jinkludi inċertezzi konsiderevoli tal-ispejjeż, prinċipalment assoċjati mal-evoluzzjoni possibbli tat-tfassil u l-ippjanar tal-proġett tal-ITER. Hija semmiet ukoll li l-parti sostanzjali tad-data tal-input mitluba mill-Organizzazzjoni ITER, li tintuża mill-Impriża Konġunta għall-abbozz tal-ispeċifikazzjonijiet tekniċi tal-offerti, ma kinitx disponibbli f'waqtha; — is-sistema ta' ġestjoni tar-riskju korporattiv ma identifikatx riskji ġodda fl-2013. Fir-rigward tal-azzjonijiet adottati b'rispons għar-riskji prinċipali identifikati qabel (19) 12 ġew implimentati, 19 kienu qed jitwettqu u 6 kienu għadhom ma nbdewx sa Novembru 2013 (20).

Akkwist operazzjonali u għotjiet

19. Proċeduri nnegozjati kkostitwixxew 44 % mill-41 proċedura operazzjonali tal-offerti li tnedew fl-2013 (40 % fl-2012). Jeħtieġ li l-Impriża Konġunta teħtieġ li żżid il-kompetittività tal-proċeduri ta' akkwist u tnaqqas l-użu ta' proċeduri nnegozjati. Fir-rigward ta' għotjiet, l-għadd medju ta' proposti riċevuti kien biss ta' waħda għal kull sejħa.

20. Ġew awditjati ħames proċeduri ta' akkwist operazzjonali. Ġew identifikati d-dgħufijiet li ġejjin: — fi proċedura waħda ta' akkwist l-Impriża Konġunta ma rreklamatx il-kuntratt permezz ta' avviż ta' informazzjoni minn qabel sabiex iżżid il-viżibbiltà u l-kompetizzjoni; — fi proċedura waħda ta' akkwist kien hemm żieda ta' 32 % fir-rigward tal-istima inizjali tal-ispejjeż. F'żewġ proċeduri oħra ta' akkwist ir-rikonċiljazzjoni tad-differenza bejn il-valur finali tal-kuntratt meta mqabbel mal-valur inizjali stmat kienet ikkumplikata minħabba n-natura tal-informazzjoni disponibbli fil-fajls (21). — fi proċedura waħda ta' akkwist l-Impriża Konġunta ma kellhiex linji gwida u proċeduri speċifiċi biex tiżgura li r-riżultati tanġibbli mill-partijiet terżi użati bħala dokumenti tal-input għall-proċeduri ta' akkwist jiġu analizzati sistematikament u b'mod uniformi u jiġu aċċetati formalment mill-Impriża Konġunta (22); — fi proċedura waħda ta' akkwist l-emendi għall-kuntratti oriġinali żiedu l-valur tal-kuntratt bi 15 % meta mqabbel mal-ammont inizjali. L-informazzjoni disponibbli fil-fajl ma kinitx biżżejjed biex tikkonkludi li l-valutazzjoni tal-materjalità tal-emendi twettqet kif meħtieġ mill-proċeduri interni tal-Impriża Konġunta (23); — l-Impriża Konġunta ma żviluppatx proċedura għall-membri tal-persunal involuti fil-proċeduri tal-offerti; għaldaqsrant, f'żewġ proċeduri ta' akkwist il-membri tal-persunal tal-Impriża Konġunta li jipprovdu parir tekniku matul l-evalwazzjoni tal-offerti fuq talba tal-kumitat ta' evalwazzjoni, ma kinux ġew nominati formalment mill-Awtorità tal-Ħatra, jew bħala membri tal-kumitat ta' evalwazjoni jew inkella bħala esperti li jipprovdu parir tekniku lill-kumitat (24). — fi proċedura waħda tal-offerti, l-Uffiċjal Awtorizzanti ħatar tim għat-tmexxija ta' djalogu mal-kandidati magħżula wara s-sejħa għal espressjonijiet ta' interess. Madankollu, ma kien hemm l-ebda mandat formali għal dan it-tim li jistabbilixxi l-istrateġija ta' djaloġu, l-objettivi li jridu jintlaħqu u l-parametri tekniċi, finanzjarji u kuntrattwali għan-negozjati (25); — fi proċedura oħra, il-fażi tad-djalogu ntemmet erba' xhur aktar tard milli ppjanat u l-kundizzjonijiet finali tal-kuntratt u l-verżjoni teknika aġġornata tal-ispeċifikazzjonijiet tal-offerti intbagħtu biss fi Frar 2013. Id-data ta' skadenza biex jintbagħtu l-offerti finali kienet April 2013 (filwaqt li Ottubru 2012 kienet inizjalment ippjanat). Il-kuntratt ġie ffirmat erba' xhur wara data mmirata.

Kontroll u monitoraġġ kumplessiv ta' kuntratti operazzjonali ta' akkwist u għotjiet

21. L-Impriża Konġunta għandha sistema biex twettaq awditi (26) fil-livell ta’ kuntratturi bil-għan li tiċċekkja l-konformità mar-rekwiżiti tal-garanzija tal-kwalità (27).

22. Ir-riżultati tal-awditi ex post dwar għotjiet u ta' verifikazzjonijiet finanzjarji u ta' konformità dwar l-implimentazzjoni tal-kuntratti li jirriżultaw mill-implimentazzjoni tal-istrateġija kumplessiva ta' monitoraġġ u kontroll ma kinux disponibbli fiż-żmien tal-awditu tal-Qorti (April 2014).

KWISTJONIJIET OĦRA

Pagament tard tal-kontribuzzjonijiet ta’ sħubija

23. Il-pagament tal-kontribuzzjonijiet annwali tas-sħubija (28) minn seba' membri, li jammonta għal total ta' EUR 2,2 miljun, kien suġġett għal dewmien li varja minn 3 ijiem sa 48 jum.

Qafas legali

24. Ir-Regolament Finanzjarju l-ġdid applikabbli għall-baġit ġenerali tal-Unjoni (29) ġie adottat fil-25 ta’ Ottubru 2012 u ħa effett fl-1 ta’ Jannar 2013 (30). Madankollu r-regolament finanzjarju qafas għall-korpi msemmija fl- Artikolu 208 tar-Regolament Finanzjarju l-ġdid daħal fis-seħħ fit-8 ta' Diċembru 2013 (31). Ir-regoli finanzjarji tal-Impriża Konġunta għadhom ma ġewx emendati biex jirriflettu dawn il-bidliet.

Drittijiet tal-proprjetà intellettwali u politika industrijali

25. Id-Deċiżjoni dwar l-implimentazzjoni tal-Politika Industrijali dwar il-Fużjoni għall-Enerġija u l-Politika dwar id-Drittijiet ta' Proprjetà Intellettwali u t-tixrid ta' informazzjoni ġiet adottata mill-Bord tat-Tmexxija tal-Impriża Konġunta fis-27 ta' Ġunju 2013. Madankollu, l-Impriża Konġunta xorta waħda għadha trid tadotta u timplimenta miżuri speċifiċi għall-mitigazzjoni ta' ċerti riskji relatati mal-protezzjoni tad-Drittijiet ta' Proprjetà Intellettwali u t-tixrid ta' riżultati ta' riċerka.

26. L-Impriża Konġunta qed toffri lill-kuntratturi drittijiet esklussivi għall-isfruttament tal-Proprjetà Intellettwali li jipproduċu fl-oqsma lil hinn mill-fużjoni, u drittijiet mhux esklussivi fil-qasam tal-fużjoni. Dan jista' jesponi l-Impriża Konġunta għal riskju fir-rigward tal-obbligu għall-Impriża Konġunta li żżomm id-dritt għall-aċċess tad-Drittijiet ta' Proprjetà Intellettwali sħaħ (tagħrif eżistenti u għarfien u drittijiet miksuba) involuti fil-kontribuzzjonijiet in natura Ewropej u li tkun tista' tittrasferixxi dan l-aċċess lill-Organizzazzjoni ITER, jekk meħtieġ.

27. L-Impriża Konġunta għandha timmonitorja l-applikazzjoni tal-klawsola tal-kuntratti, fejn tobbliga lill-kuntratturi biex jieqfu milli jwettqu kwalunkwe tixrid tar-riżultati ta' riċerka sakemm tittieħed deċiżjoni dwar il-protezzjoni possibbli tagħhom. .

Kunflitti ta' interess

28. L-Impriża Konġunta adottat regoli speċifiċi li jipprevienu kunflitti potenzjali ta' interess tal-membri tal-Bord tat-Tmexxija, tal-Kumitat Eżekuttiv, tal-Kumitat tal-Awditjar u tal-esperti tagħha. Madankollu, hija xorta waħda għad trid tadotta regoli dwar membri tal-persunal u tistabbilixxi database għad dikjarazzjonijiet ġenerali ta' interess.

Rapport annwali tal-attività

29. Fir-Rapport Annwali tal-Attività 2013, il-President tal-Bord tat-Tmexxija tal-Impriża Konġunta, jirreferi għad-dewmien fil-proġetti u għall-ħtieġa li jipprova jinstab iffrankar fl-ispejjeż; f'dan ir-rapport, id-Direttur Eżekuttiv jirreferi għar-riskji assoċjati mal-possibbiltà ta' defiċit fil-baġit sal-2020, prinċipalment relatata mal-ambitu akbar b'rabta mal-binjiet ITER, u mal-iskeda attwali, li qed tiġi riveduta (ara l-osservazzjonijiet fil-paragrafi 12-14).

30. Id-dikjarazzjoni ta' assigurazzjoni tad-Direttur Eżekuttiv tagħmel referenza għall-progress miksub fl-2013 fil-livell tal-ambjent ta' kontroll kumplessiv tal-Impriża Konġunta, għalkemm tirrikonoxxi li xi partijiet xorta jridu jilħqu maturità sħiħa (ara l-paragrafu 18).

Segwitu għall-osservazzjonijiet preċedenti

Ftehim mal-Istat Ospitanti

31. Skont il-Ftehim mal-Istat Ospitanti ffirmat mar-Renju ta’ Spanja fit-28 ta’ Ġunju 2007, il-bini permanenti kellu jsir disponibbli għall-Impriża Konġunta sa Ġunju 2010. Fiż-żmien tal-awditu (April 2014), dan kien għadu ma seħħx.

Regoli li jimplimentaw ir-Regolamenti tal-Persunal

32. L-Impriża Konġunta għadha ma adottatx ir-regoli kolla li jimplimentaw (32) ir-Regolamenti tal-Persunal.

Dan ir-Rapport ġie adottat mill-Awla IV, immexxija mis-Sur Milan Martin CVIKL, Membru tal-Qorti tal-Awdituri, fil-Lussemburgu fil-laqgħa tagħha tal-21 ta' Ottubru 2014. Għall-Qorti tal-Awdituri Vítor Manuel da SILVA CALDEIRA President

(1) ITER: Reattur Termonukleari Sperimentali Internazzjonali.

(2) Id-Deċiżjoni tal-Kunsill 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferixxi vantaġġi fuqha (ĠU L 90, 30.3.2007, p. 58).

(3) L-Anness jagħti sommarju tal-kompetenzi, l-attivitajiet u r-riżorsi disponibbli tal-Impriża Konġunta. Huwa ppreżentat għal skopijiet ta' informazzjoni.

(4) L-Organizzazzjoni Internazzjonali għall-Enerġija mill-Fużjoni ITER ġiet stabbilita f'Ottubru 2007 għal perjodu inizjali ta' 35 sena biex timplimenta l-proġett tal-ITER, li għandu l-għan li juri l-fattibbiltà xjentifika u teknoloġika tal-enerġija mill-fużjoni. Il-Membri huma l-Euratom, ir-Repubblika Popolari taċ-Ċina, ir-Repubblika tal-Indja, il-Ġappun, ir-Repubblika tal-Korea, il-Federazzjoni Russa u l-Istati Uniti tal-Amerika.

(5) Dawn jinkludu l-karta tal-bilanċ u l-kont tar-riżultat ekonomiku, it-tabella tal-flussi tal-flus, ir-rapport tat-tibdil fl-assi netti, sommarju tal-politiki kontabilistiċi sinifikanti u noti oħra ta' spjegazzjoni.

(6) Dawn jinkludu r-rapporti dwar l-implimentazzjoni tal-baġit, sommarju tal-prinċipji baġitarji u noti oħra ta' spjegazzjoni.

(7) ĠU L 328, 7.12.2013, p. 42.

(8) Ir-regoli kontabilistiċi adottati mill-uffiċjal tal-kontabbiltà tal-Kummissjoni huma dderivati mill-Istandards Internazzjonali tal-Kontabbiltà għas-Settur Pubbliku (IPSAS) maħruġa mill-Federazzjoni Internazzjonali tal-Kontabilisti jew, fejn rilevanti, l-Istandards Internazzjonali tal-Kontabbiltà (IAS)/l-Istandards Internazzjonali tar-Rappurtar Finanzjarju (IFRS) maħruġa mill-Bord dwar l-Istandards Internazzjonali tal-Kontabbiltà.

(9) L-Artikolu 107 tar-Regolament ta’ Delega (UE) Nru 1271/2013.

(10) Konklużjonijiet tal-Kunsill dwar l-istatus tal-ITER tas-7 ta’ Lulju 2010 (Ref.11902/10).

(11) Komunikazzjoni mill-Kunsill lill-Parlament Ewropew u lill-Kunsill tal-4 ta' Mejju 2010 dwar l-istatus tal-ITER u triq possibbli 'l quddiem (KUMM(2010) 226 finali).

(12) Il-konklużjonijiet tas-Servizz tal-Awditjar Intern tal-Kummissjoni Ewropea fir-rigward tal-proċedura ta' djalogu kompetittiv għall-akkwist tal-Lott tal-Offerti 03 (il-Binjiet Tokamak). Ara wkoll l-osservazzjonijiet inklużi fir-rapport 'Potential for Reorganization within the ITER project' (Potenzjal għar-Riorganizzazzjoni fi ħdan il-proġett tal-ITER) tal-2013, imwettaq minn Ernst & Young fuq talba tal-Parlament Ewropew, fir-rigward tar-riskju sinifikanti għall-kontribuzzjoni mill-Impriża Konġunta għall-proġett bil-livelli attwali ta' kontinġenzi (http://www.europarl.europa.eu/meetdocs/2009_2014/documents/cont/dv/study_geier/study_geieren.pdf); u l-Komunikazzjoni mill-Kummissjoni lill-Kunsill tal-Unjoni Ewropea tal-14 ta' Frar 2013 (5852/13 RECH 21 ATO 19) li tenfasizza t-tħassib eżistenti dwar il-progress tal-proġett, b'mod partikolari dwar it-trażżin tal-ispejjeż u d-dewmien tal-iskeda.

(13) Dan jirrappreżenta devjazzjoni ta' 4,39 % fuq iċ-ċifra approvata mill-Kunsill fl-2010 (Rapport ta' Novembru 2013 dwar il-Progress tal-Fużjoni għall-Enerġija lill-Kunsill Ewropew tal-Kompetittività).

(14) Ġew determinati r-riżorsi totali indikattivi meqjusa neċessarji għall-Impriża Konġunta, għall-35 sena tad-durata tagħha, skont l-Artikolu 4(1) tad-Deċiżjoni 2007/198/Euratom dwar l-F4E, u ġew isettjati f'livell ta' EUR 9 653 miljun. Kienet biss il-kontribuzzjoni mill-Impriża Konġunta għall-fażi ta' kostruzzjoni tal-proġett, inizjalment stmata f'livell ta' EUR 2,7 miljun, li kienet suġġetta għal reviżjoni fl-2008 li rriżultat fl-irdoppjar tal-istima inizjali.

(15) Il-baġit inizjali disponibbli għal approprjazzjonijiet ta' pagament adottat fil-11 ta' Diċembru 2012 kien ta' EUR 677,2 miljun. Huwa mbagħad tnaqqas għal EUR 432,4 miljun fil-baġits emendatorji tas-27 ta' Ġunju u l-10 ta' Diċembru 2013, priċnċipalment minħabba dewmien fl-implimentazzjoni tal-attivitajiet relatati mal-kapitolu tal-ITER dwar il-baġit għall-kostruzzjoni.

(16) Sakemm dan il-proċess ikun fis-seħħ, il-portal lokali u integrat għar-rappurtar (DWH) ma jistax jipprovdi rikonċiljazzjoni effettiva bejn is-sistema kontabilistika u dik għall-ġestjoni tal-proġetti. Għaldaqstant huwa ma jipprovdix l-informazzjoni neċessarja għall-monitoraġġ regolari ta' devjazzjonijiet tal-ispejjeż (ara wkoll in-nota 12 f'qiegħ il-paġna tar-rapport 2012 tal-Qorti, ĠU C 369, 17.12.2013, p. 35).

(17) Il-paragrafi 15 u 23 tar-rapport 2012 tal-Qorti.

(18) Pjanijiet ta’ azzjoni b'rispons għall-awditi interni dwar ċirkwiti finanzjarji, ġestjoni tal-għotjiet, kuntratti ta’ esperti, attivitajiet operazzjonali ta' qabel l-akkwist, akkwist fil-qasam tal-binjiet ITER, għażla u reklutaġġ u analiżi tal-proċedura ta' djalogu kompetittiv għall-akkwist tal-lott tal-offerti 03 (il-Binjiet Tokamak). Ir-rapporti tal-awditu intern dwar il-proċess baġitarju tal-Impriża Konġunta (Pjan annwali tal-awditjar tal-Kapaċità tal-Awditjar Intern għall-2012) u dwar il-monitoraġġ tal-implimentazzjoni ta' kuntratti fil-qasam tal-binjiet ITER (Pjan annwali tal-awditu tal-Kapaċità tal-Awditjar Intern għall-2013) kienu għadhom mhux disponibbli fiż-żmien tal-awditu tal-Qorti.

(19) Is-sistema ta' ġestjoni tar-riskju korporattiv ġiet ippreżentata lill-Bord tat-Tmexxija f'Lulju 2012.

(20) Uħud mir-riskji prinċipali klassifikati bħala għoljin ħafna mill-Impriża Konġunta kellhom impatt partikolari fl-eżerċizzju ta' implimentazzjoni tal-baġit 2013, jiġifieri: l-implimentazzjoni baxxa tal-baġit għall-approprjazzjonijiet tal-pagamenti meta mqabbla mal-ippjanar inizjali; in-nuqqas ta' kompetizzjoni jew kompetizzjoni baxxa ħafna għal xi proċeduri operazzjonali u għal għotjiet; inċertezzi dwar l-ambitu finali tal-arranġamenti għall-akkwist matul id-definizzjoni tal-ispeċifikazzjonijiet tekniċi għal proċeduri ta' akkwist jew matul l-implimentazzjoni tal-kuntratt; dewmien fil-wasla ta' data teknika mill-Organizzazzjoni ITER matul l-implimentazzjoni tal-arranġamenti għall-akkwist.

(21) Dan kien partikolarment rilevanti fil-Lott tal-Offerti 04 għall-Forniment u l-Installazzjoni għall-Kumpless Tokamak u l-Binjiet tal-madwar. L-istima inizjali tal-ispejjeż f'valuri tal-2008 ammontat għal EUR 186,6 miljun. Il-kuntratt iffirmat ammonta għal EUR 537,3 miljun. Id-differenza kienet parzjalment dovuta għal talbiet sinifikanti għal bidliet fit-tfassil mill-Organizzazzjoni ITER, oġġetti u kontinġenzi addizzjonali, evoluzzjoni fl-ambitu tax-xogħlijiet, u t-trasferiment ta' attivitajiet minn lottijiet oħra.

(22) Din l-osservazzjoni tqajmet ukoll mis-Servizz tal-Awditjar Intern tal-Kummissjoni Ewropea fir-rapport tiegħu dwar il-Lott tal-Offerti 03 (Proċedura ta' djalogu kompetittiv għall-binjiet Tokamak).

(23) L-informazzjoni disponibbli ma kinitx tinkludi d-deċiżjonijiet formali dwar jekk l-emendi kinux klassifikati bħala mhux sinifikanti u l-ġustifikazzjonijiet tagħhom.

(24) Madankollu, il-membri kollha tal-persunal involuti kienu ffirmaw dikjarazzjonijiet ta' kunfidenzjalità u ta' nuqqas ta' kunflitt ta' interess.

(25) Din l-osservazzjoni tqajmet ukoll mis-Servizz tal-Awditjar Intern tal-Kummissjoni Ewropea fir-rapport tiegħu dwar il-Lott tal-Offerti 03 (Proċedura ta' djalogu kompetittiv għall-binjiet Tokamak).

(26) Mis-26 awditu tal-kwalità mwettqa matul l-2013, 22 ingħalqu sa April 2014. L-awditi identifikaw 35 sitwazzjoni ta' nuqqas ta' konformità mal-proċeduri u 201 qasam għat-titjib.

(27) L-awditi koprew il-pjan tal-kwalità, sitwazzjonijiet ta' nuqqas ta’ konformità, il-kontroll tax-xiri u l-ġestjoni tas-sottokuntrattar, il-ġestjoni tad-dokumentazzjoni u tad-data, il-ġestjoni tal-bidliet u tad-devjazzjonijiet, il-pjan ta’ kontroll tal-kwalità għax-xogħlijiet ċivili, l-iskeda dettaljata għall-proġetti, il-ġestjoni tar-riskju tal-kuntratti u l-pjan ta’ kontroll tal-kwalità għal xogħlijiet tekniċi.

(28) Il-kontribuzzjonijiet mill-membri għajr dawk mill-Kummissjoni Ewropea u minn Franza bħala l-Istat Membru ospitanti.

(29) Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

(30) L-Artikolu 214 tar-Regolament (UE, Euratom) Nru 966/2012 bl-eżenzjonijiet imsemmija.

(31) Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 328, 7.12.2013, p. 42).

(32) Fost l-oħrajn dwar ir-reklutaġġ ta' aġenti temporanji, il-klassifikazzjoni fil-grad u fl-iskala wara l-ingaġġ, ix-xogħol part-time, l-evalwazzjoni tad-Direttur u d-dispożizzjonijiet modifikati dwar il-liv tal-familja, il-liv tal-ġenituri u d-drittijiet tal-pensjoni.

ANNESS L-Impriża Konġunta Ewropea għall-ITER u l-Iżvilupp tal-Enerġija mill-Fużjoni (Barċellona) Kompetenzi u attivitajiet Oqsma ta' kompetenza li jidderivaw mit-Trattat (L-Artikoli 45 u 49 tat-Trattat li jistabbilixxi l-Komunità Ewropea tal-Enerġija Atomika) Il-Kapitolu 5 dwar “Intrapriżi Konġunti”, tat-Trattat li jistabbilixxi l-Komunità Ewropea tal-Enerġija Atomika, u b'mod partikolari: L-Artikolu 45 “Impriżi ta’ importanza eċċezzjonali għall-iżvilupp tal-industrija nukleari fil-Komunità jistgħu jkunu stabbiliti bħala Intrapriżi Konġunti fit-tifsira ta’ dan it-Trattat u skont id-disposizzjonijiet tal-Artikoli li ġejjin ...” L-Artikolu 49 “Il-kostituzzjoni ta’ Intrapriżi Konġunti għandha tirriżulta minn deċiżjoni tal-Kunsill. Kull Intrapriża Konġunta jkollha personalità ġuridika.” Kompetenzi tal-Impriża Konġunta (Id-Deċiżjoni tal-Kunsill 2007/198/Euratom) Objettivi — li tipprovdi l-kontribuzzjoni tal-Komunità Ewropea tal-Enerġija Atomika (Euratom) lill-Organizzazzjoni Internazzjonali għall-Enerġija mill-Fużjoni ITER; — li tipprovdi l-kontribuzzjoni tal-Euratom lil attivitajiet ta' Approċċ Usa' mal-Ġappun għar-realizzazzjoni rapida tal-enerġija mill-fużjoni; — li tħejji u tikkoordina programm ta’ attivitajiet bi tħejjija għall-kostruzzjoni ta’ reattur dimostrattiv tal-fużjoni u ta’ faċilitajiet relatati, inkluża l-Faċilità Internazzjonali ta' Irradjazzjoni ta' Materjali ta' Fużjoni (IFMIF). Kompiti — Tissorvelja t-tħejjija tas-sit tal-proġett tal-ITER; — tagħti komponenti, tagħmir, materjali u riżorsi oħrajn lill-Organizzazzjoni ITER; — timmaniġġja arranġamenti għall-akkwist fir-rigward tal-Organizzazzjoni ITER u, b’mod partikolari, proċeduri ta’ garanzija tal-kwalità assoċjati; — tħejji u tikkoordina l-parteċipazzjoni tal-Euratom fl-isfruttament xjentifiku u tekniku tal-proġett tal-ITER; — tikkoordina riċerka xjentifika u teknoloġika u attivitajiet ta’ żvilupp biex tappoġġa l-kontribuzzjoni tal-Euratom għall-Organizzazzjoni ITER; — tagħti l-kontribuzzjoni finanzjarja tal-Euratom lill-Organizzazzjoni ITER; — tagħmel arranġamenti sabiex ir-riżorsi umani jkunu disponibbli għall-Organizzazzjoni ITER; — tinterfaċċja mal-Organizzazzjoni ITER u twettaq kwalunkwe attività oħra biex tkompli tavvanza bil-Ftehim tal-ITER. Governanza Bord tat-Tmexxija, Direttur u korpi oħra Il-Bord tat-Tmexxija huwa responsabbli mis-superviżjoni tal-Impriża Konġunta fl-insegwiment tal-objettivi tagħha u jiżgura kollaborazzjoni mill-qrib bejn l-Impriża Konġunta u l-membri tagħha fl-implimentazzjoni tal-attivitajiet tagħha. Flimkien mal-Bord tat-Tmexxija u mad-Direttur, li huwa l-uffiċjal kap eżekuttiv responsabbli mill-ġestjoni ta' kuljum tal-Impriża Konġunta u tar-rappreżentant legali tagħha, l-Impriża Konġunta għandha diversi korpi: Bureau, Panil Konsultattiv Tekniku, Kumitat Eżekuttiv, Kumitat dwar l-Amministrazzjoni u l-Finanzi, Kumitat tal-Awditjar. Awditur intern: kapaċità tal-awditjar intern u s-Servizz tal-Awditjar Intern tal-Kummissjoni Ewropea (IAS) mill-01/01/2012 'il hawn. Awditur estern: il-Qorti Ewropea tal-Awdituri. Awtorità ta' kwittanza: il-Parlament Ewropew, fuq rakkomandazzjoni mill-Kunsill. Riżorsi disponibbli għall-Impriża Konġunta fl-2013 Baġit EUR 431,6 miljun fi dħul finali (approprjazzjonijiet ta' pagament) li minnhom 69 % ffinanzjati mill-kontribuzzjoni tal-Komunità. Persunal fil-31 ta' Diċembru 2013 262 post ta' uffiċjali u ta' aġenti temporanji tal-UE previsti fit-tabella tal-persunal, li minnhom 234 post ġew okkupati; 142 post ta' aġenti kuntrattwali okkupati. Attivitajiet u servizzi pprovduti fl-2013 Għal informazzjoni dettaljata dwar l-attivitajiet u s-servizzi pprovduti fl-2013, jekk jogħġbok ikkonsulta l-websajt tal-F4E fuq http://www.fusionforenergy.europa.eu/ Sors: L-Impriża Konġunta Ewropea għall-ITER u l-Iżvilupp tal-Enerġija mill-Fużjoni.